Document ID: 32008D0592

KOMISJONI OTSUS,
3. juuli 2008,
millega muudetakse otsust 2000/572/EÜ, milles sätestatakse loomade ja inimeste terviseohutuse nõuded ja veterinaarsertifikaadid hakkliha ja lihavalmististe ühendusse importimiseks kolmandatest riikidest
(teatavaks tehtud numbri K(2008) 3301 all)
(EMPs kohaldatav tekst)
(2008/592/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 16. detsembri 2002. aasta direktiivi 2002/99/EÜ, millega sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 lõikeid 1 ja 4 ning artikli 9 lõike 2 punkti b ja lõike 4 punkte b ja c,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 852/2004 toiduainete hügieeni kohta, (2) eriti selle artiklit 12,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (3) eriti selle artiklit 9,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (4) eriti selle artiklit 16,
ning arvestades järgmist:
(1)
Komisjoni otsuses 2000/572/EÜ (5) sätestatakse loomade ja inimeste terviseohutuse nõuded ja veterinaarsertifikaadid lihavalmististe ühendusse importimiseks kolmandatest riikidest.
(2)
Pärast määruste (EÜ) nr 852/2004, (EÜ) nr 853/2004 ja 854/2004 ning komisjoni 5. detsembri 2005. aasta määruse (EÜ) nr 2075/2005 (millega kehtestatakse erieeskirjad liha ametlikuks kontrollimiseks keeritsusside (Trichinella) suhtes) (6) jõustumist on vaja muuta ja ajakohastada ühenduse terviseohutuse ja sertifitseerimise nõudeid lihavalmististe ühendusse importimiseks kolmandatest riikidest, et viidata õigesti uutele õigusaktidele.
(3)
TRACES (kaubanduse kontrolli- ja ekspertsüsteem) on ühtne veterinaariaalane elektrooniline süsteem, mis võeti kasutusele komisjoni 30. märtsi 2004. aasta otsusega 2004/292/EÜ (TRACES-süsteemi kasutuselevõtmise kohta ja otsuse 92/486/EMÜ muutmise kohta). (7) Veterinaar- ja terviseohutussertifikaatide ühtsustamine on eelkõige vajalik sertifikaatide tõhusaks elektrooniliseks töötlemiseks TRACES-süsteemis.
(4)
Komisjoni 16. aprilli 2007. aasta otsusega 2007/240/EÜ (millega kehtestatakse uued veterinaarsertifikaadid elusloomade, sperma, embrüote, munarakkude ja loomsete saaduste toomiseks ühendusse otsuste 79/542/EMÜ, 92/260/EMÜ, 93/195/EMÜ, 93/196/EMÜ, 93/197/EMÜ, 95/328/EÜ, 96/333/EÜ, 96/539/EÜ, 96/540/EÜ, 2000/572/EÜ, 2000/585/EÜ, 2000/666/EÜ, 2002/613/EÜ, 2003/56/EÜ, 2003/779/EÜ, 2003/804/EÜ, 2003/858/EÜ, 2003/863/EÜ, 2003/881/EÜ, 2004/407/EÜ, 2004/438/EÜ, 2004/595/EÜ, 2004/639/EÜ ja 2006/168/EÜ raames) (8) nähakse ette, et mitmesugused veterinaar- ning terviseohutus- ja loomatervisesertifikaadid, mille esitamist nõutakse elusloomade, sperma, embrüote, munarakkude ning loomse päritoluga toodete ühendusse importimisel ning ühenduse kaudu toimuval loomsete saaduste transiitveol, peavad põhinema kõnesoleva otsuse I lisas esitatud näidissertifikaatidel.
(5)
Vastavalt sellele tuleks otsuse 2000/572/EÜ II ja III lisas sätestatud näidissertifikaadid asendada uute näidistega, et tagada kokkusobivus TRACES-süsteemiga.
(6)
Vältimaks häireid kaubanduses, tuleb otsuse 2000/572/EÜ kohaselt enne käesolevas otsuses ettenähtud muudatuste tegemist väljastatud sertifikaate lubada kasutada veel kuue kuu jooksul pärast käesoleva otsuse kohaldamiskuupäeva. Neid sertifikaate tuleb aktsepteerida ühendusse importimisel kümne kuu jooksul pärast käesoleva otsuse kohaldamist.
(7)
Seetõttu tuleks otsust 2000/572/EÜ vastavalt muuta.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2000/572/EÜ muudetakse järgmiselt.
1)
Artikkel 3 asendatakse järgmisega:
„Artikkel 3
Lihavalmistisi imporditakse järgmistel tingimustel.
1)
Need on toodetud vastavalt Euroopa Parlamendi ja nõukogu määruses (EÜ) nr 178/2002, (9) Euroopa Parlamendi ja nõukogu määruses (EÜ) nr 852/2004, (10) Euroopa Parlamendi ja nõukogu määruses (EÜ) nr 853/2004 (11) ning Euroopa Parlamendi ja nõukogu määruses (EÜ) nr 999/2001 (12) sätestatud asjaomastele nõuetele, nagu on näidatud käesoleva otsuse artikli 4 lõikes 2 osutatud terviseohutuse sertifikaadis.
2)
Need on pärit ettevõttest või ettevõtetest, kes rakendab (rakendavad) ohuanalüüsi ja kriitiliste kontrollpunktide (HACCP) põhimõtetele tuginevat programmi vastavalt määrusele (EÜ) nr 852/2004.
3)
Need on tootmisettevõttes või päritoluettevõttes külmutatud sisetemperatuurini kuni - 18 °C.
2)
Artiklit 4a muudetakse järgmiselt:
a)
punktis a asendatakse sõnad „otsus 94/984/EÜ” sõnadega „komisjoni otsus 2006/696/EÜ (13)
b)
punktis b asendatakse sõnad „otsus 94/984/EÜ” sõnadega „komisjoni otsus 2006/696/EÜ”.
3)
II ja III lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse alates 1. juulist 2008.
Kuni 1. aprillini 2009 lubatakse ühendusse siiski importida lihavalmististe saadetisi, mille veterinaarsertifikaat on väljastatud otsuses 2000/572/EMÜ esitatud näidiste kohaselt enne käesoleva otsusega tehtud muudatusi ning mille väljastamiskuupäev on varasem kui 31. detsember 2008.
Artikkel 3
Käesolev otsus on adresseeritud liikmesriikidele.
Brüssel, 3. juuli 2008

Labels: 3
17
5
6